KBANK เปิดฟีตเจอร์ใหม่ K PLUS เน้น “บอก-สรุป-บริการ”
KBANK เปิดฟีตเจอร์ใหม่ K PLUS ช่วยจัดการบัตรเครดิตบนแอพฯเดียว เน้น 3 เรื่องหลัก "บอก-สรุป-บริการ"
17 ก.ค. 2560

นางสาวศุภนีวรรณ จูตระกูล ผู้ช่วยกรรมการผู้จัดการ ธนาคารกสิกรไทย จำกัด (มหาชน) หรือ KBANK กล่าวว่า K PLUS ซึ่งเป็นโมบาย แบงกิ้ง ของ KBANK พัฒนาฟีตเจอร์ล่าสุด เพื่อช่วยจัดการบัตรเครดิตได้จบบนแอพฯเดียว ตอบโจทย์ไลฟ์สไตล์ของคนในยุคดิจิทัลที่ต้องการข้อมูลแบบเรียลไทม์เพื่อจัดการการใช้จ่ายด้วยตัวเอง โดยไม่ต้องไปเชื่อมกับแอพฯอื่นใด ซึ่งทำให้สะดวกกับลูกค้าที่ใช้บัตรเครดิตกสิกรไทยที่มีอยู่ราว 2.6 ล้านบัตร และมียอดใช้จ่ายใน 5 เดือนแรกของปีนี้ สูงเป็นอันดับ 1 ถึง 1.4 แสนล้านบาท
โดยฟีเจอร์บัตรเครดิตของ K PLUS แบ่งเป็น 3 เรื่องหลักๆ คือ “บอก-สรุป-บริการ” คือ บอกยอดรายการที่ใช้จ่ายไป, ยอดวงเงินคงเหลือ, คะแนนสะสม สรุปยอดเรียกเก็บรายเดือน และบริการจ่ายบิลบัตรเครดิตได้ทันที ทั้งนิ้ยังจ่ายผ่าน Wi-Fi ได้ทุกที่แค่บันทึกเป็นรายการโปรด ขอเพิ่มวงเงินบัตรเครดิตชั่วคราว, ขอใบแจ้งยอดรายการใช้จ่ายย้อนหลัง 6 เดือน
ด้าน นางสาวศุภนีวรรณ กล่าวเสริมว่า บทบาทของธนาคารต่อไปจะเป็นการพัฒนา Digital Solutions ต่างๆ ให้เป็นได้มากกว่าผู้ให้บริการด้านธุรกรรมการเงินเหมือนเช่นในปัจจุบัน เช่น โอนเงิน จ่ายบิล เติมเงิน โอนเงินเดือน และธุรกรรมทางการเงินอื่นๆ โดยจะเน้นการพัฒนาเทคโนโลยีต่างๆ อย่างต่อเนื่อง เพื่อทำให้ลูกค้าได้รับความสะดวก รวดเร็ว และปลอดภัยมากยิ่งขึ้น นอกจากความล้ำสมัยของฟีเจอร์ต่างๆ แล้ว อีกสิ่งหนึ่งที่ต้องให้ความสำคัญคือ คือ ระบบรักษาความปลอดภัยที่ได้มาตรฐานสากล ซึ่งปัจจุบัน K PLUS ใช้ระบบ Triple Lock Security ที่จะทำงานพร้อมกัน โดยระบบจะตรวจสอบความถูกต้องของเบอร์ที่ใช้ เครื่องมือถือที่ใช้ และรหัสผ่าน 6 หลัก ทั้ง 3 ส่วนต้องตรงกันตามที่ลงทะเบียนไว้ ถึงจะผ่านเข้าไปใช้งานได้
“จะเห็นได้ว่า K PLUS คือ แนวรุกในยุคดิจิทัลที่สร้างแรงกระเพื่อมให้กับตลาด ผ่านการพัฒนาฟีเจอร์ที่ลูกค้าอยากใช้ แถมยังทำให้ใช้งานง่าย สะดวก และปลอดภัย เพื่อให้ลูกค้าสามารถทำธุรกรรมต่างๆ ได้เองกับมือ บนสมาร์ทโฟน บน K PLUS สมกับคอนเซปต์ A Bank in Your Hand” นางสาวศุภนีวรรณ กล่าว
ขณะที่การพัฒนาอย่างต่อเนื่อง ทำให้กระแสตอบรับการใช้บริการ K PLUS ในช่วงสองปีหลังมานี้เติบโตเพิ่มขึ้นเป็นเท่าตัว จากปี 58 ที่มีลูกค้าใช้บริการประมาณ 2.6 ล้านราย เพิ่มเป็น 4.6 ล้านราย ในปี 59 และล่าสุด 5 เดือนแรกของปี 2560 นี้ มีลูกค้าใช้ K PLUS มากถึง 5.6 ล้านรายแล้ว  อีกทั้งเป้าหมายของปีนี้คาดว่าลูกค้าใช้ K PLUS จะขยับขึ้นเป็นกว่า 7 ล้านราย นับเป็นครึ่งหนึ่งของฐานลูกค้าของกสิกรไทยที่มีอยู่ราว 13-14 ล้านคน และเป็นกลุ่มที่มีการใช้งานสม่ำเสมอ หรือเป็น Active User ประมาณ 80% มีจำนวนการทำธุรกรรมเฉลี่ยกว่า 200 ล้านรายการต่อเดือน